For 18-årige Kirstine Hausted er tømrerfaget et drømmejob.

- Jeg er ikke typen, der kan sidde stille ret længe, og jeg ved, at som tømrer er der altid en ny opgave, og du skal altid være i gang. Det er perfekt til mig, siger hun.

Hun er i gang med tømreruddannelsen på Hansenberg i Kolding, og i sommer begyndte hun at søge efter en læreplads.

Jeg er pige, det skal vi ikke lægge skjul på. Drengene får også nej'er, men der er nogle fordomme om piger i mit fag Kirstine Hausted, tømrerlærling.

Forventningen var, at det ville gå forholdsvis stærkt, men sådan skulle det ikke gå. Måned efter måned med afslag betød, at Kirstine Hausted begyndte at tvivle på sin drøm.

Særligt fordi nogle af afslagene mere var møntet på hendes køn end hendes evner.

- Der var et firma, der sagde, at de ikke ansætter kællinger. Der begyndte jeg at føle, at der ikke var nogen, der gad have mig. Jeg blev faktisk ret ked af det, for hvis det er sådan, man ser på piger i det her fag, så bliver det umuligt at få en læreplads. Jeg mistede lidt håbet om at blive tømrer, siger Kirstine Hausted.

Hun har også fået afslag fulgt af bemærkninger som "du kunne måske få en plads i køkkenet" eller "vi kan måske bruge dig til julefrokosten". Bemærkninger som hendes mandlige medstuderende er forskånede for.